A Magyar Vakok és Gyengénlátók Országos Szövetsége

elnökségének határozata alapján

# Louis Braille- Emlékérmet adományoz a

**Fény Alapítvány**

részére

**a látássérültekért végzett kiemelkedő társadalmi munkája elismeréseként**

A Fény Alapítvány a vakok és gyengénlátók önálló életvezetésének segítésére és készségeik fejlesztésére jött létre 1998-ban. Ezen céljának megvalósítása érdekében rendszeresen tanfolyamokat szervez a célcsoport speciális igényeinek szem előtt tartásával. E tanfolyamok célja a fogyatékossággal élő emberek mindennapi ügyintézésének megkönnyítése mellett az élményszerzés, az életörömmel való feltöltődés lehetőségének biztosítása. Az alapítvány a prevencióban is tevékenyen részt vesz: rendszeres szemészeti szűrővizsgálatok kihelyezett elvégzését támogatja mind a szervezési, mind a financiális feladatok felvállalásával. Ezen túlmenően kulturális programokat, kirándulásokat szervez, illetve közreműködik a mindennapi élethez nélkülözhetetlen eszközök (pl. írószerek, bútorok) vagy a komfortérzetet növelő berendezések, szolgáltatások (pl. LED színes tévé, számítógép, internet) beszerzésében. Azért, hogy a lehető leg eredményesebben tegye ezt, együttműködik a Magyar Vakok és Gyengénlátók Országos Szövetségével, a Vakok Állami Intézetével, a Vakok és Gyengénlátók Hermina Egyesületével és a Harmónia Rehabilitációs Intézet és Ápoló Gondozó Otthonával.

Az alapítvány az eltelt 20 évben több alkalommal szervezett angol nyelvtanfolyamot látássérült személyeknek, támogatta anyagilag és kisfilmek készítésével a vakvezető kutya kiképzést, zöldhályog szűréseket végez magán személyek és vállalatok részére, évek óta ingyenesen szervez aláírás tanfolyamot a vak személyek számára. Kiemelt figyelmet fordít a látássérült emberek egészségi állapotának javítására, ezért rendszeresen jógafoglalkozásokat tartanak az MVGYOSZ székházában. A szabadidő hasznos eltöltése érdekében társas tánctanfolyamon is részt vehetnek az érdeklődők. A Fény Alapítvány az MVGYOSZ Centenáriumi Évének megünneplésében is kiemelkedő segítséget nyújtott.

Köszönjük Nikodém Zsigmondnak és Kornai Tamásnak, hogy munkájukkal segítik és támogatják a vak és gyengénlátó emberek rehabilitációját, társadalmi integrációját, önálló életvitelük lehetőségeinek szélesítését.